和和之南齋畫壁歌
作者：梅堯臣
朝代：宋

paragraphs: 終南下臨長安城，峻欄高檻黄金嬴。
嵩山亦近洛陽陌，鮮車怒馬一日程。
大梁平廣匝千里，不見雲峯來眼底。
其間自有高趣人，掃室呼工巖壑啟。
初疑巨靈勇擘華，不比將軍能聚米。
暗雨輕煙滿室中，塵事如脂一朝洗。
又將餘力作脩竹，石上數莖風撼玉。
葉斜枝亞寒聲盡，節老根獰生意足。
何須踐苔眠綠陰，然後始爲嵇阮公。
三賢歌詠已見意，舞女不須頻整簪。